ผู้ว่าราชการกรุงเทพมหานคร เชื่อมั่น การสร้างความโปร่งใส ไว้วางใจ ประชาชนเป็นศูนย์กลาง จะสามารถสร้างเมืองที่น่าอยู่
นายชัชชาติ สิทธิพันธุ์ ผู้ว่าราชการกรุงเทพมหานคร ให้เกียรติเป็นวิทยากรในงาน The Standard Economic Forum 2022 ในหัวข้อ Metropolitan Economy บทบาทกรุงเทพมหานคร ต่อเศรษฐกิจไทย โดยกล่าวใจความประเด็นสำคัญช่วงหนึ่งว่า สิ่งที่น่ากลัวของกรุงเทพมหานครคือ การขาดแคลนแรงงานในเมือง โดยหน้าที่ของกรุงเทพมหานครจะต้องสร้างคุณภาพชีวิตทีดีขึ้น ลดความเหลี่ยมล้ำและสร้างความเชื่อมั่นให้เป็นเมืองที่น่าอยู่ และอนาคตมองว่าเมืองจะต้องสร้างคนเก่ง ประเทศไทยต้องดึงคนเก่งไว้ เนื่องจากเมืองคือ ตลาดแรงงาน และสิ่งที่น่ากลัวคือ ประชากรที่เกิดมีจำนวนน้อยลงและจากผลสำรวจเด็กไทยร้อยละกว่า 50 อยากไปทำงานอยู่ต่างประเทศสูงเป็นประเทศที่ 2 นับได้ว่าเมืองคือ เมืองแห่งการขับเคลื่อนเศรษฐกิจ โดยที่ผ่านมาประเทศไทยมีปัจจัยเสี่ยงหลายปัจจัย แต่การขับเคลื่อนกรุงเทพมหานครให้เป็นเมืองน่าอยู่สำหรับทุกคน จะสามารถเปลี่ยนประเทศไทยได้ โดยไทยมีจุดแข็งจำนวนมาก อาทิ การท่องเที่ยว สถานที่ท่องเที่ยวที่สวยงาม ทำให้มีนักท่องเที่ยวเข้าประเทศจำนวนมาก ปัจจุบันมีเข้ามาวันละประมาณ 100,000 คน และการขับเคลื่อนโครงการเขตพัฒนาพิเศษภาคตะวันออก (อีอีซี) เชื่อมโยงสู่กรุงเทพมหานคร เพื่อจะได้รับประโยชน์จากโครงการดังกล่าว เนื่องจากนักลงทุนมองหาการลงทุนในเขตกรุงเทพมหานคร จะสามารถสร้างเม็ดเงินในกรุงเทพมานครได้ และ software ของไทยที่มีความหลากหลาย สามารถต่อยอดสร้างมูลค่าทางเศรษฐกิจได้ ซึ่งปัญหาการไว้วางใจ ความมั่นใจระหว่างรัฐ เอกชน และประชาชน โดยเฉพาะเรื่องทุจริต ปัญหาเหล่านี้ ที่กรุงเทพมหานครจะต้องทำให้ประชาชนได้เห็นว่ามีความโปร่งใส ประชาชนเป็นศูนย์กลาง มีส่วนร่วมและสร้างโอกาสการเข้าถึงเท่าเทียม ถือเป็นสิ่งที่ไม่ใช้งบประมาณ ที่ผ่านมากรุงเทพมหานครนำเทคโนโลยีเข้ามา ผ่านแอปพลิเคชัน Traffy Fondue (ทราฟฟี่ ฟองดูว์) ให้ประชาชนเเจ้งปัญหาต่างๆ เพื่อให้ กทม เร่งแก้ไขบริการประชาชน เพื่อลดขั้นตอนการทำงาน ตั้งแต่เปิดแอปพลิเคชันทำให้ปัจจุบันมีประชาชนเเจ้งเรื่องเข้ามากว่า 180,000 คน สามารถดำเนินการช่วยเหลือแก้ไขไปแล้วประมาณ 120,000 คน เชื่อมั่นว่าการสร้างความไว้วางใจแก่ประชาชนเป็นสิ่งที่กรุงเทพมานครควรจะดำเนินการจริงจังต่อเนื่อง รวมไปถึงความโปร่งใส ถือเป็นตัวแปรสำคัญที่จะดึงคนเก่งมาอยู่ในประเทศ